รายการเดินหน้าประเทศไทย : มติคณะรัฐมนตรีฉบับประชาชน วันที่ 15 สิงหาคม 2560
คณะรัฐมนตรีขยายเวลาการลดอัตราภาษีมูลค่า เหลือร้อยละ 7 ต่อไปอีก 1 ปี คือ วันที่ 1 ต.ค.2560 – 30 ก.ย.2561 เพื่อลดผลกระทบต่อภาระค่าครองชีพของประชาชน

ร่าง แผนยุทธศาสตร์การพัฒนาระบบโลจิสติกส์ของประเทศไทย ฉบับที่ 3 (พ.ศ. 2560 – 2564) โดยมีจุดประสงค์เพื่อ “ยกระดับระบบโลจิสติกส์ของประเทศ สนับสนุนการเป็นศูนย์กลางทางการค้าการบริการ การลงทุนในภูมิภาคอาเซียน เพิ่มขีดความสามารถในการแข่งขัน”
ยุทธศาสตร์ที่ 1 	การพัฒนาเพิ่มมูลค่าระบบห่วงโซ่อุปทาน ด้วยการพัฒนามาตรฐานตั้งแต่ฟาร์มจนถึงส่งมอบสินค้าแก่ผู้บริโภค การจัดเก็บและขนส่ง เพื่อลดความสูญเสีย ลดต้นทุน ตรวจสอบย้อนกลับได้ จัดระบบการขนส่งเชื่อมโยงจากแหล่งวัตถุดิบ ไปถึงตลาด การส่งสินค้าด้วย e-Delivery มีการสนับสนุนทางมาตรการภาษี การเงิน ให้แข่งขันกับผู้บริการโลจิสติกส์ระหว่างประเทศได้
ยุทธศาสตร์ที่ 2		การพัฒนาโครงสร้างพื้นฐานและสิ่งอำนวยความสะดวก เช่น พัฒนาเส้นทางและรูปแบบการขนส่งต่อเนื่องเพื่อลดต้นทุน (ราง – น้ำ – อากาศ) สร้างชุมชนโลจิสติกส์ตามด่านชายแดนสำคัญและ EEC เพื่อมูลค่าเพิ่มจากการนำเข้า-ส่งออก ตั้งหน่วยงานบริหารกลาง ทำหน้าที่เชื่อมโยงข้อมูลรัฐและเอกชน ลดขั้นตอน การออกใบอนุญาต และเอกสารต่างๆ ในการนำเข้า – ส่งออก ตามมาตรฐานสากล เจรจาข้อตกลงระหว่างประเทศ
ยุทธศาสตร์ที่ 3 	การพัฒนาปัจจัยสนับสนุนด้านโลจิสติกส์ โดยพัฒนากำลังคนที่มีความเชี่ยวชาญ สร้างหลักสูตร ตั้งสถาบัน ศูนย์พัฒนาบุคลากร วิจัยพัฒนานวัตกรรมและถ่ายทอดเทคโนโลยี เช่น ระบบคลังสินค้าอัตโนมัติ พัฒนาการติดตามและประเมินผล


คณะรัฐมนตรีเห็นชอบจัดตั้งกองทุนปาล์มน้ำมันและน้ำมันปาล์ม สำนักงานเศรษฐกิจการเกษตร (สศก.) เพื่อส่งเสริมและพัฒนาอุตสาหกรรมปาล์มน้ำมันและน้ำมันปาล์มให้มีเสถียรภาพ เช่น 
o	การวิจัยพัฒนา การใช้เทคโนโลยีนวัตกรรมมาช่วยในการผลิต แปรรูป ตลาด และใช้ประโยชน์ผลิตภัณฑ์
o	เป็นทุนสงเคราะห์แก่เกษตรกรในการปลูกปาล์มน้ำมันพันธุ์ที่มีคุณภาพดีทดแทนต้นเก่าในพื้นที่เดิม
o	ทำประกันภัยความเสี่ยงจากภัยพิบัติธรรมชาติ
o	สนับสนุนการรวมกลุ่มของเกษตรกรเพื่อสร้างความเข้มแข็ง
โดยเงินกองทุน ประเดิมด้วยเงินจากรัฐบาล 1,000 ล้านบาท (จากงบประมาณรายจ่ายประจำปี ปีละ 10 ล้านบาท) เงินสมทบที่เก็บจากผู้ประกอบการโรงงานสกัดน้ำมันปาล์ม เงินค่าปรับ เงินและทรัพย์สินที่มีผู้มอบให้ ดอกผลที่ได้จากเงินหรือทรัพย์สินอื่นๆ ของกองทุน